b'\n_START_ARTICLE_\nAminoglikozidi\n_START_PARAGRAPH_\nAminoglikozidi so spojine, ki so sestavljene iz sladkorne in aminske skupine. \xc5\xa0tevilni aminoglikozidi imajo antibioti\xc4\x8dne lastnosti in so u\xc4\x8dinkoviti zoper ve\xc4\x8d vrst bakterij. Mednje sodijo amikacin, arbekacin, gentamicin, kanamicin, neomicin, netilmicin, paromomicin, rodostreptomicin, streptomicin, tobramicin in apramicin.\n_START_SECTION_\nPoimenovanje\n_START_PARAGRAPH_\nAminoglikozide poimenujemo s pripono -micin. V angle\xc5\xa1\xc4\x8dini obstaja razlika v zapisu: aminoglikozidi, izolirani iz streptomicet, se zapisujejo kot -mycin, izolirani iz mikromonospor, pa kot -micin. V sloven\xc5\xa1\xc4\x8dini tega razlo\xc4\x8dka ni._NEWLINE_Vendar to poimenovanje ni specifi\xc4\x8dno za aminoglikozide. Z isto pripono poimenujemo tudi vankomicin in eritromicin, a je prvi glikopeptidni antibiotik, drugi pa makrolidni (kot tudi njegova derivata klaritromicin in azitromicin). Pri navedenih u\xc4\x8dinkovinah je tudi mehanizem delovanja druga\xc4\x8den.\n_START_SECTION_\nPoti uporabe\n_START_PARAGRAPH_\nKer se ne absorbirajo iz \xc4\x8drevesja, se dajejo intravensko ali intramuskularno. Nekatere aminoglikozidna zdravila se uporabljajo tudi topi\xc4\x8dno na ranah. Peroralna uporaba je mo\xc5\xbena pri \xc4\x8drevesnih oku\xc5\xbebah (npr. zaradi hepati\xc4\x8dne encefalopatije). Tobramicin se lahko daje tudi v obliki meglice z vdihom.\n_START_SECTION_\nToksi\xc4\x8dnost\n_START_PARAGRAPH_\nAminoglikozidi imajo v primerjavi z drugimi antibiotiki sorazmerno ozek terapevtski indeks, tj. razmerje med srednjim smrtnim odmerkom in srednjim terapevtskim odmerkom. Najpomembnej\xc5\xa1a toksi\xc4\x8dna u\xc4\x8dinka sta nefrotoksi\xc4\x8dnost in ototoksi\xc4\x8dnost. Nefrotoksi\xc4\x8dnost se razvije pri okoli 5 do 25\xc2\xa0% bolnikov. Pride do motenj v reabsorpciji vode in elektrolitov ter zmanj\xc5\xa1anja glomerulne filtracije. Po dobrem tednu se pojavi poliuri\xc4\x8dna ledvi\xc4\x8dna odpoved. Ledvi\xc4\x8dna okvara je po navadi reverzibilna. Ototoksi\xc4\x8dni u\xc4\x8dinki se ka\xc5\xbeejo z okvaro sluha (pojavi se pri 3 do 14\xc2\xa0% bolnikov) ali ravnote\xc5\xbeja (pojavi se pri okoli 4 do 6\xc2\xa0% bolnikov). Okvara sluha se obi\xc4\x8dajno pojavi nenadno in je pogosto nepovratna.'